אהבה וידידות

אהבה וידידות (באנגלית: Love & Friendship) הוא סרט תקופתי קומי משנת 2016 שכתב וביים ויט סטילמן. הסרט מבוסס על רומן המכתבים "ליידי סוזן" מאת ג'יין אוסטן שנכתב בסביבות 1794. בתפקידים הראשיים מככבים קייט בקינסייל, קלואי סביני, זאווייר סמואל וסטיבן פריי. הסרט עוקב אחר מעלליה של ליידי סוזן הערמומית המנסה לגרום לבתה להינשא לסר ג'יימס העשיר אך הטיפש, ולבסוף מתחתנת איתו בעצמה. על אף שהסרט הוא עיבוד של הנובלה "ליידי סוזן" שמו נלקח מאחד הסיפורים הקצרים שכתבה ג'יין אוסטן בנעוריה.

הקרנת הבכורה של הסרט הייתה בפסטיבל סאנדנס בינואר 2016. הוא הופץ להקרנה בבתי הקולנוע ב-13 במאי 2016 על ידי Roadside Attractions ו-Amazon Studios. הסרט זכה לשבחי הביקורת ונחל הצלחה מסחרית בצפון אמריקה.

תקציר עלילה
העלילה מתרחשת בשנות התשעים של המאה ה-18. ליידי סוזן ורנון התאלמנה לא מכבר מבעלה. היא מחפשת שידוך הולם לבתה פרדריקה, ובהיותה צעירה למדי היא מחפשת גם לעצמה בעל אמיד. אחרי שסולקה ללא גינונים מאחוזתם של בני משפחת מנוורינג, בשל רומן שניהלה עם לורד מנוורינג, מגיע ליידי סוזן עם בת לווייתה מיס קרוס לאחוזת צ'רצ'יל, ביתם של אחי בעלה צ'ארלס ורנון ואשתו קתרין (לבית דה קורסי).

קתרין ואחיה, רג'ינלד דה קורסי, מודעים להיותה של ליידי סוזן פלרטטנית ידועה. אבל רג'ינלד, בהשפעתו של צ'ארלס החביב וקשה התפיסה, מבטיח לשמור על ראש פתוח. עד מהרה הוא נופל בקסמיה של ליידי סוזן. כשאביו של רג'ינלד שומע על ההתרחשויות הוא ממהר לנסוע לצ'רצ'יל כדי להזהיר את בנו מפני נישואים עם ליידי סוזן, שמא יוכתם שם משפחתם. רג'ינלד מבטיח לאביו שיחסיהם אינם רומנטיים.

בתה של ליידי סוזן, פרדריקה, לומדת בפנימייה יוקרתית שליידי סוזן אינה יכולה להרשות לעצמה. פרדריקה בורחת מהפנימייה ואחר כך מסולקת משם. היא מגיעה לצ'רצ'יל, וזמן קצר אחר כך מגיע לשם גם סר ג'יימס מרטין, שהוא עשיר מאוד, בעל כוונות טובות אבל אידיוט מושלם. למשל, הוא מסביר שאיבד את דרכו לצ'רצ'יל (Churchill) כי הוא חיפש את "גבעת הכנסייה", ולא מצא לא כנסייה (church) ולא גבעה (hill). בהמשך הוא מזכיר את שנים עשר הדברות, וכשנאמר לו שיש רק עשרה דברות, הוא תוהה מאילו דברות אפשר להתעלם.

ליידי סוזן לוחצת על בתה להינשא לסר ג'יימס ואוסרת עליה להתייעץ בנושא עם הדודים צ'ארלס וקתרין. פרדריקה פונה לרג'ינלד, וכאשר ליידי סוזן מגלה זאת היא כועסת.

בלונדון ליידי סוזן אומרת לרג'ינלד שהעת לא בשלה לנישואיהם. בהמשך נחשף הרומן של ליידי סוזן ולורד מנוורינג. רג'ינלד זועם ובתגובה ליידי סוזן אומרת לו שאם אין לו אמון בה הרי שאין שום היתכנות לנישואיהם.

לבסוף ליידי סוזן וסר ג'יימס מתחתנים, ופרדריקה ורג'ינלד מתחתנים אף הם. סר ג'יימס מתמלא אושר כאשר יום לאחר החתונה מתברר שאשתו הטרייה בהיריון, ואינו מבין שהוא איננו מי שהכניס אותה להיריון.

ליידי סוזן מזמינה את לורד מנוורינג להתארח בביתה. סר ג'יימס מדבר בחיבה על החבר החדש שרכש, החולק עמו אהבה לצייד. הוא אינו מודע לקשר בין אשתו לבין הלורד.

צוות השחקנים
 קייט בקינסייל – ליידי סוזן ורנון, אלמנה
 קלואי סביני – אליסיה ג'ונסון, חברה של ליידי סוזן
 זאווייר סמואל – רג'ינלד דה קורסי
 סטיבן פריי – מר ג'ונסון, בעלה של אליסיה ג'ונסון והאפוטרופוס לשעבר של לוסי מנוורינג
 מורוויד' קלארק – פרדריקה ורנון, בתה של ליידי סוזן
 ג'יימס פליט – סר רג'ינלד דה קורסי, אביו של רג'ינלד
 ג'מה רדגרייב – ליידי דה קורסי, אמו של רג'ינלד
 טום בנט – סר ג'יימס מרטין
 ג'סטין אדוארדס – צ'ארלס ורנון, אח של בעלה המת של ליידי סוזן
 אמה גרינוול – קתרין ורנון, אשת צ'ארלס
 לוקלאן או'מיראין – לורד מנוורינג
 ג'ן מארי – ליידי לוסי מנוורינג, אשת הלורד
 סופי ראדרמצ'ר – מריה מנוורינג, אחותו של הלורד
 קלי קמפבל – גברת קרוס, בת לוויה של ליידי סוזן
 קונור מקנל – הכומר הצעיר

הפקה
הסרט מומן על ידי רשת הטלוויזיה Arte, "מועצת הקולנוע האירי" ו"קרן הקולנוע ההולנדי". שלב הצילומים תוכנן לקיץ 2014, אבל נדחה לפברואר 2015 בדבלין. אתרי צילומים נוספים היו בעיר החוף דונבייט, וב"ראסבורו האוס" ששימש לצילומי חוץ של שני בתים שונים בסרט. במשך שלושה שבועות צולמו סצנות אחדות באחוזת ניוברידג'.

פרסים ומועמדויות
 פרס תאריך הטקס קטגוריה זוכים ומועמדים תוצאה הערות Alliance of Women Film Journalists 21 בדצמבר 2016 התסריט המעובד הטוב ביותר ויט סטילמן  איגוד מבקרי הקולנוע של אוסטין 28 בדצמבר 2016 התסריט המעובד הטוב ביותר ויט סטילמן  איגוד מבקרי הקולנוע של שיקגו 15 בדצמבר 2016 התסריט המעובד הטוב ביותר ויט סטילמן  פרס בחירת המבקרים 11 בדצמבר 2016 השחקנית הטובה ביותר בקומדיה קייט בקינסייל  עיצוב התלבושות הטוב ביותר Eimer Ní Mhaoldomhnaigh  חוג מבקרי הקולנוע של דבלין 17 בדצמבר 2016 השחקנית הטובה ביותר קייט בקינסייל מקום רביעי התסריט הטוב ביותר ויט סטילמן מקום רביעי פרס הקולנוע הבריטי של איבנינג סטנדרד 8 בדצמבר 2016 השחקנית הטובה ביותר קייט בקינסייל  שחקן המשנה הטוב ביותר טום בנט  חוג מבקרי הקולנוע של פלורידה 23 בדצמבר התסריט הטוב ביותר ויט סטילמן  עיצוב אמנותי הטוב ביותר "אהבה וידידות"  פרסי Rotten Tomatoes 12 בינואר 2017 Best Wide Release 2016 "אהבה וידידות" מקום שישי סרט הקומדיה הטוב ביותר 2016 "אהבה וידידות"  פרסי גות'אם 28 בנובמבר 2016 השחקנית הטובה ביותר קייט בקינסייל  התסריט הטוב ביותר ויט סטילמן  פרס סטלייט 19 בפברואר 2017 עיצוב התלבושות הטוב ביותר Eimer Ní Mhaoldomhnaigh  פסטיבל הקולנוע הבינלאומי של סיאטל 12 ביוני 2016 השחקנית הטובה ביותר קייט בקינסייל 

קישורים חיצוניים





הערות שוליים

קטגוריה:סרטי 2016
קטגוריה:סרטי אמזון
קטגוריה:סרטים באנגלית
קטגוריה:סרטים לפי ספרי ג'יין אוסטן